Maksas Soloveičikas

Maksas Soloveičikas (1883 m. rugpjūčio 10 d. Kaunas, Rusijos imperija – 1957 m. Tel Avivas, Izraelis) – Lietuvos politinis bei visuomenės veikėjas.

 Biografija 
Mokėsi Kaune, studijavo Peterburge (Rusija), Vokietijoje ir Ženevoje (Šveicarija). Domėjosi Izraelio istorija, keliavo po Palestiną, Artimuosius Rytus. Ženevos universitete apgynė filosofijos daktaro disertaciją.

Nuo 1904 m. gyveno Peterburge. Sionistų spaudos „Jevreiskaja Žizn“ ir „Rassviet“ steigėjas bei redaktorius. Taip pat skaitė paskaitas Peterburgo liaudies universitete iš žydų istorijos ir Biblistikos.

Po Pirmojo pasaulinio karo grįžo į Lietuvą. 1918 m. lapkričio mėn. pirmosios Kauno miesto valdybos prezidiumo narys. 1919 m. Paryžiaus taikos konferencijos dalyvis. Atstovavo Lietuvos žydus bei aktyviai dirbo agituodamas už Lietuvos pripažinimą.

1920 m. gegužės 15 d. – 1922 m. lapkričio 13 d. Steigiamojo Seimo atstovas, išrinktas VI (Utenos) rinkimų apygardoje. Priklausė žydų frakcijai.

1919 m. balandžio 12 d. – 1923 m. vasario 22 d. Lietuvos Vyriausybių ministras be portfelio žydų reikalams.

1923 m. iš Lietuvos išvyko, gyveno Berlyne, Hitleriui atėjus į valdžią, nuo 1933 m. gyveno Palestinoje, iki 1941 m. Žydų banko direktorius.Žydrūnas Mačiukas. Steigiamojo Seimo atstovai. Seimas

 Literatūra 
 Soloveičikas Maksas, Trumpos Steigiamojo Seimo narių biografijos su atvaizdais, Klaipėda, 1924, p. 54.
 Soloveičikas Maksas, Lietuvių enciklopedija, Boston, 1963, t. 28, p. 290–291.
 Bendikaitė E., Soloveičikas Maksas, Lietuvos Steigiamojo Seimo (1920–1922 metų) narių biografinis žodynas, sud. A. Ragauskas, M. Tamošaitis, Vilnius, 2006, p. 335.
 Šarūnas Liekis, „A State within a State? Jewish autonomy in Lithuania 1918–1925“, Vilnius 2003, ISBN 9955-9613-5-X, p. XII

 Šaltiniai 

Kategorija:Seimo atstovai
Kategorija:Lietuvos teisininkai
Kategorija:Izraelio bankininkai
Kategorija:Lietuvos ministrai be portfelio
Kategorija:Žydų politiniai veikėjai